CELEX: 32021R1911
Language: lt
Date: 2021-10-27 00:00:00
Title: Komisijos įgyvendinimo reglamentas (ES) 2021/1911 2021 m. spalio 27 d. kuriuo dėl Mycobacterium tuberculosis komplekso infekcija neužkrėstos teritorijos statuso suteikimo Ispanijos Galisijos autonominei sričiai ir Astūrijos autonominei sričiai iš dalies keičiamas Įgyvendinimo reglamento (ES) 2021/620 II priedas, dėl mėlynojo liežuvio virusu neužkrėstos teritorijos statuso suteikimo Ispanijos Balearų saloms, Huelvos ir Sevilijos provincijoms ir Asuagos, Badachoso, Meridos, Cheres de los Kabaljeroso ir Safros regionams Badachoso provincijoje, Portugalijos Alentežo regionui ir Santareno rajonui Lisabonos ir Težo Slėnio regione iš dalies keičiamas jo VIII priedas, dėl varoze (Varoa spp.) neužkrėstos teritorijos statuso suteikimo Suomijos Alandų saloms iš dalies keičiamas jo IX priedas ir dėl infekcine hematopoetine nekroze neužkrėstos teritorijos statuso suteikimo Danijai ir Suomijai iš dalies keičiamas jo XIII priedas (Tekstas svarbus EEE)

2021 11 4   
               
               
                  LT
               
               
                  Europos Sąjungos oficialusis leidinys
               
               
                  L 389/2
               
            
         KOMISIJOS ĮGYVENDINIMO REGLAMENTAS (ES) 2021/1911
         2021 m. spalio 27 d.
         kuriuo dėl Mycobacterium tuberculosis komplekso infekcija neužkrėstos teritorijos statuso suteikimo Ispanijos Galisijos autonominei sričiai ir Astūrijos autonominei sričiai iš dalies keičiamas Įgyvendinimo reglamento (ES) 2021/620 II priedas, dėl mėlynojo liežuvio virusu neužkrėstos teritorijos statuso suteikimo Ispanijos Balearų saloms, Huelvos ir Sevilijos provincijoms ir Asuagos, Badachoso, Meridos, Cheres de los Kabaljeroso ir Safros regionams Badachoso provincijoje, Portugalijos Alentežo regionui ir Santareno rajonui Lisabonos ir Težo Slėnio regione iš dalies keičiamas jo VIII priedas, dėl varoze (Varoa spp.) neužkrėstos teritorijos statuso suteikimo Suomijos Alandų saloms iš dalies keičiamas jo IX priedas ir dėl infekcine hematopoetine nekroze neužkrėstos teritorijos statuso suteikimo Danijai ir Suomijai iš dalies keičiamas jo XIII priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktą“) (1), visų pirma į jo 36 straipsnio 4 dalį ir 42 straipsnio 4 dalį,
         kadangi:
         
                     (1)
                  
                  
                     Reglamente (ES) 2016/429 nustatytos konkrečiai ligai taikomos taisyklės dėl ligų, įtrauktų į sąrašą pagal to reglamento 5 straipsnio 1 dalį, nustatoma, kaip tos taisyklės turi būti taikomos įvairių kategorijų į sąrašą įtrauktoms ligoms, taip pat numatyta, kad Komisija patvirtina arba panaikina valstybių narių arba jų zonų neužkrėstos teritorijos statusą, susijusį su tam tikromis į sąrašą įtrauktomis ligomis, nurodytomis to reglamento 9 straipsnio 1 dalies b ir c punktuose;
                  
               
                     (2)
                  
                  
                     Komisijos deleguotuoju reglamentu (ES) 2020/689 (2) papildomas Reglamentas (ES) 2016/429 ir nustatomos neužkrėstos teritorijos statuso suteikimo, išlaikymo, sustabdymo ir panaikinimo sąlygos;
                  
               
                     (3)
                  
                  
                     Komisijos įgyvendinimo reglamento (ES) 2021/620 (3) prieduose išvardytos valstybės narės arba jų zonos, kurioms suteiktas neužkrėstos teritorijos statusas. Be kita ko, jo II priedo I dalyje išvardytos Mycobacterium tuberculosis komplekso (Mycobacterium bovis, M.caprae ir M. tuberculosis) (MTBC) infekcija neužkrėstos zonos, jo VIII priedo I dalyje – mėlynojo liežuvio virusu (1–24 serologinių tipų) (MLV infekcija) neužkrėstos zonos, IX priede – Varroa spp. neužkrėstos zonos ir XIII priedo I dalyje – infekcine hematopoetine nekroze (IHN) neužkrėstos zonos ir laikymo vietos;
                  
               
                     (4)
                  
                  
                     dėl kintančios tam tikrų ligų epidemiologinės padėties būtina iš dalies pakeisti Įgyvendinimo reglamento (ES) 2021/620 II, VIII, IX ir XIII priedus, kad būtų įtrauktos naujos neužkrėstos valstybės narės ar zonos ir iš sąrašo būtų išbrauktos teritorijos, kuriose patvirtinti ligos protrūkiai, todėl nebetenkinamos neužkrėstos teritorijos statuso išlaikymo sąlygos;
                  
               
                     (5)
                  
                  
                     Ispanija Komisijai pateikė informacijos, kuria įrodoma, kad Galisijos autonominės srities La Korunjos, Orensės ir Lugo provincijos atitinka Deleguotajame reglamente (ES) 2020/689 nustatytas MTBC neužkrėstos teritorijos statuso pripažinimo sąlygas. Tos autonominės srities ketvirtoji provincija, Pontevedra, jau buvo įtraukta į Įgyvendinimo reglamento (ES) 2021/620 II priedo I dalies sąrašą kaip zona, neužkrėsta MTB kompleksu. Todėl visa Galisijos autonominė sritis turėtų būti įtraukta į MTBC neužkrėstų zonų sąrašą;
                  
               
                     (6)
                  
                  
                     Ispanija Komisijai pateikė informacijos, kuria įrodoma, kad Astūrijos autonominė sritis atitinka Deleguotajame reglamente (ES) 2020/689 nustatytas MTBC neužkrėstos teritorijos statuso pripažinimo sąlygas. Todėl ta autonominė sritis turi būti įtraukta į MTBC neužkrėstų zonų sąrašą;
                  
               
                     (7)
                  
                  
                     Ispanija pranešė Komisijai apie MLV 4 serotipo infekcijos protrūkį Balearų salų autonominėje srityje, o vėliau apie kitus protrūkius, paveikusius Rytinių Kalnų ir Vakarinių Kalnų regionus Huelvos provincijoje, Šiaurinių Kalnų regione Sevilijos provincijoje ir Asuagos, Badachoso, Meridos, Cheres de los Kabaljeroso ir Safros regionuose Badachoso provincijoje. Balearų salų autonominė sritis, Huelvos provincijos Rytinių Kalnų ir Vakarinių Kalnų regionai, Sevilijos provincijos Kazalos kalnų (Šiaurinių Kalnų) regionas ir kaip Estremadūros autonominės srities dalis Asuagos, Badachoso, Meridos, Cheres de los Kabaljeroso ir Safros regionai yra įtraukti į Įgyvendinimo reglamento (ES) 2021/620 VIII priedo I dalyje pateiktą sąrašą kaip neužkrėstos teritorijos statusą turinčios zonos, todėl jie turėtų būti išbraukti iš to sąrašo;
                  
               
                     (8)
                  
                  
                     Portugalija pranešė Komisijai apie MLV 4 serotipo infekcijos protrūkius Alentežo regione ir apie dar vieną protrūkį Santareno rajone Lisabonos ir Težo Slėnio regione. Visa Alentežo ir Santareno rajono teritorija kaip Portugalijos dalis yra įtraukta į Įgyvendinimo reglamento (ES) 2021/620 VIII priedo I dalyje pateiktą sąrašą kaip neužkrėstos teritorijos statusą turinti zona, todėl Alentežo regionas ir Santareno rajonas turėtų būti išbraukti iš to sąrašo;
                  
               
                     (9)
                  
                  
                     Suomija pranešė Komisijai apie užkrėtimo Varroa spp. protrūkį Alandų salų Brendės savivaldybėje. Į Įgyvendinimo reglamento (ES) 2021/620 IX priedo sąrašą Alandų salos įtrauktos kaip neužkrėstos teritorijos statusą turinti zona. Suomija taip pat pranešė Komisijai, kad, remiantis epidemiologiniu tyrimu, šis protrūkis nepaveikė kitų savivaldybių. Brendės savivaldybė turėtų būti išbraukta iš neužkrėstų teritorijų sąrašo;
                  
               
                     (10)
                  
                  
                     Danija pranešė Komisijai apie naujausius infekcinės hematopoetinės nekrozės (IHN) protrūkius Vardės ir Koldingo upių baseinuose, taip pat palei Hovės ežerą. Šios teritorijos šiuo metu yra priskirtos prie Danijos valstybės teritorijos, kuri visa įtraukta į Įgyvendinimo reglamento (ES) 2021/620 XIII priedo I dalyje pateiktą neužkrėstų teritorijų sąrašą. Todėl XIII priedo I dalis turėtų būti iš dalies pakeista, kad šios užkrėstos teritorijos nebūtų priskirtos prie neužkrėstos Danijos teritorijos;
                  
               
                     (11)
                  
                  
                     Suomija sėkmingai užbaigė IHN likvidavimo programą, į kurią įtraukta Y, Kuivaniemio laikymo vieta ir keturios Virmasvesio, Nilakos, Sarijervio ir Pielineno zonos, ir po to pagal Deleguotojo reglamento (ES) 2020/689 83 straipsnį tą laikymo vietą ir tas zonas paskelbė neužkrėstomis teritorijomis. Todėl tikslinga, kad jos vėl būtų priskiriamos prie tos valstybės narės IHN neužkrėsta pripažintos teritorijos. Todėl Įgyvendinimo reglamento (ES) 2021/620 XIII priedo I dalis turėtų būti atitinkamai iš dalies pakeista;
                  
               
                     (12)
                  
                  
                     todėl Įgyvendinimo reglamento (ES) 2021/620 II, VIII, IX ir XIII priedai turėtų būti atitinkamai iš dalies pakeisti;
                  
               
                     (13)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2021/620 II, VIII, IX ir XIII priedai iš dalies keičiami pagal šio reglamento priedą.
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 27 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2019 m. gruodžio 17 d. Komisijos deleguotasis reglamentas (ES) 2020/689, kuriuo papildomos Europos Parlamento ir Tarybos reglamento (ES) 2016/429 tam tikrų į sąrašą įtrauktų ir naujų ligų priežiūros, likvidavimo programų ir liga neužkrėstos teritorijos statuso taisyklės (OL L 174, 2020 6 3, p. 211).
         
            (3)  2021 m. balandžio 15 d. Komisijos įgyvendinimo reglamentas (ES) 2021/620, kuriuo nustatomos Europos Parlamento ir Tarybos reglamento (ES) 2016/429 taikymo taisyklės, susijusios su tam tikrų valstybių narių arba jų zonų ar laikymo vietų tam tikromis į sąrašą įtrauktomis ligomis neužkrėstos teritorijos statuso arba neskiepijimo nuo jų statuso patvirtinimu ir tų į sąrašą įtrauktų ligų likvidavimo programų patvirtinimu (OL L 131, 2021 4 16, p. 78).
      
      
         
            PRIEDAS
            Įgyvendinimo reglamento (ES) 2021/620 II, VIII, IX ir XIII priedai iš dalies keičiami taip:
            
                        1.
                     
                     
                        II priedo I dalyje Ispanijai skirtas įrašas pakeičiamas taip:
                        
                                    Valstybė narė
                                 
                                 
                                    Teritorija
                                 
                              
                                    „Ispanija
                                 
                                 
                                    Comunidad Autónoma de Canarias
                                    Comunidad Autónoma de Galicia
                                    Comunidad Autónoma del Principado de Asturias“
                                 
                              ;
                     
                  
                        2.
                     
                     
                        VIII priedo I dalyje Ispanijai skirtas įrašas pakeičiamas taip:
                        
                                    a.
                                 
                                 
                                    išbraukiamos šios eilutės:
                                    „Comunidad Autónoma de Islas Baleares“, „Comunidad Autónoma de Andalucía“ esančių provincijų regionų įrašai „Huelva provincija, toliau nurodyti regionai: Aracena (Sierra Oriental) ir Cortegana (Sierra Occidental)“, „Sevilla provincija, toliau nurodytas regionas: Cazalla de la Sierra (Sierra Norte)“;
                                 
                              
                                    b.
                                 
                                 
                                    „Comunidad Autónoma de Extremadura“ įrašas pakeičiamas taip:
                                    „Comunidad Autónoma de Extremadura, išskyrus toliau nurodytus regionus: Azuaga, Badajoz, Mérida, Jerez de los Caballeros ir Zafra Badajoz provincijoje“;
                                 
                              
                  
                        3.
                     
                     
                        VIII priedo I dalyje Portugalijai skirtas įrašas pakeičiamas taip:
                        
                                    Valstybė narė
                                 
                                 
                                    Teritorija
                                 
                              
                                    „Portugalija
                                 
                                 
                                    Visa teritorija, išskyrus Algarve ir Alentejo regionus ir Santarém rajoną Lisboa e Vale do Tejo regione“
                                 
                              ;
                     
                  
                        4.
                     
                     
                        IX priede Suomijai skirtas įrašas pakeičiamas taip:
                        
                                    Valstybė narė
                                 
                                 
                                    Teritorija
                                 
                              
                                    „Suomija
                                 
                                 
                                    
                                       Åland salos, išskyrus Brändö savivaldybę“
                                 
                              ;
                     
                  
                        5.
                     
                     
                        XIII priedo I dalyje Danijai skirtas įrašas pakeičiamas taip:
                        
                                    Valstybė narė
                                 
                                 
                                    Teritorija
                                 
                              
                                    „Danija
                                 
                                 
                                    Visa teritorija, išskyrus teritoriją aplink Hove Kalkgrav iki 1 km atstumu nuo ežerų vidurio, ir Rohden Å, Sneum Å, Vidå, Lindenborg Å, Arhus Å, Varde Å, Kolding Å vandens baseinus“
                                 
                              ;
                     
                  
                        6.
                     
                     
                        XIII priedo I dalyje Suomijai skirtas įrašas pakeičiamas taip:
                        
                                    Valstybė narė
                                 
                                 
                                    Teritorija
                                 
                              
                                    „Suomija
                                 
                                 
                                    Visa teritorija, išskyrus pakrantės zonas, kurias sudaro Föglö, Lumparland, Lemland, Vårdö savivaldybių dalys, esančios 11 466  kilometrų spinduliu nuo centro WGS84, kurio koordinatės 60,013565060° platumos, 20,317617393° ilgumos“
                                 
                              .